Man in Porsche by verkeerslig doodgeskiet | Netwerk24
Deur Cara-Lee Dorfling 24 September 2018 22:42
Die moordtoneel in Bedfordview, waar ’n 43-jarige man in ’n blou Porsche-motor geskiet is. Hy naby die motor dood aangetref.
Die blou Porsche wat die 43-jarige man Maandagmiddag bestuur het toe hy in geskiet is.
'n 43-jarige man is Maandagmiddag by ’n verkeerslig in ’n oënskynlike huurmoord in Johannesburg doodgeskiet.
Die voorval het om 17:30 op die hoek van Van Buuren-weg en Kloofweg in Bedfordview gebeur.
Volgens die polisie het die 43-jarige man in ’n blou Porsche by die verkeerslig stilgehou toe ’n motorfiets met twee mense langs die motor stilhou en op die bestuurder losbrand.
Die motorfiets het weggejaag en die man het by die Porsche uitgekruip.
Kapt. André de Jager, polisiewoordvoerder vir die Bedfordview-polisiekantoor, sê die polisie het die oorledene se lyk by die motor aangetref.
Die naam van die man was nog nie Maandagaand bekend gemaak nie, maar De Jager sê die man woon blykbaar in die noordelike dele van Johannesburg.
De Jager sê niemand anders is in die voorval beseer nie en dit kom voor of die aanvallers op die bestuurder van die Porsche gefokus was.
Hy sê dit is onduidelik hoeveel skote afgevuur.
’n Beskrywing van die motorfiets was ook nie onmiddellik beskikbaar nie.
Die polisie was kort voor 22:00 nog op die toneel besig.
Niemand is dadelik vir die voorval in hegtenis geneem nie.
Meer oor: Bedfordview | Porsche
Man kry lewenslank ná moord, kaping